G. Gál, poslanec: (2004-03-04):
Ústavnoprávny výbor Národnej rady Slovenskej republiky ako gestorský výbor k vládnemu návrhu zákona o voľbách do Národnej rady Slovenskej republiky podáva Národnej rade Slovenskej republiky v zmysle rokovacieho poriadku spoločnú správu výborov Národnej rady. Národná rada Slovenskej republiky uznesením z 23. januára 2004 pridelila vládny návrh zákona o voľbách do Národnej rady Slovenskej republiky na prerokovanie týmto výborom: ústavnoprávnemu výboru, výboru pre financie, rozpočet a menu, výboru pre hospodárstvo, privatizáciu a podnikanie, výboru pre verejnú správu, výboru pre obranu a bezpečnosť, výboru pre vzdelanie, vedu, šport a mládež, kultúru a médiá a výboru pre ľudské práva, národnosti a postavenie žien. Výbory prerokovali predmetný návrh zákona v lehote určenej uznesením Národnej rady. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Vládny návrh zákona o voľbách do Národnej rady Slovenskej republiky odporúčali Národnej rade Slovenskej republiky schváliť: Ústavnoprávny výbor Národnej rady uznesením č. 407 zo 17. februára 2004, Výbor Národnej rady Slovenskej republiky pre financie, rozpočet a menu uznesením č. 307 z 19. februára 2004, výbor pre hospodárstvo, privatizáciu a podnikanie uznesením č. 278 z 19. februára 2004, výbor pre verejnú správu uznesením č. 156 zo 17. februára 2004, výbor pre vzdelanie, vedu, šport a mládež, kultúru a médiá uznesením č. 182 z 24. februára 2004, Výbor Národnej rady Slovenskej republiky pre ľudské práva, národnosti a postavenie žien uznesením č. 163 z 19. februára 2004. Výbor Národnej rady Slovenskej republiky pre obranu a bezpečnosť prerokoval návrh zákona 24. februára 2004. Neprijal uznesenie, nakoľko odporúčanie návrh zákona schváliť nezískalo potrebný súhlas nadpolovičnej väčšiny prítomných poslancov. Z uznesení výborov Národnej rady Slovenskej republiky pod bodom II tejto správy vyplývajú pozmeňujúce návrhy, je ich celkovo 29, nebudem ich čítať, každý ich má pred sebou. Gestorský výbor na základe stanovísk výborov k vládnemu návrhu zákona o voľbách do Národnej rady vyjadrených v ich uzneseniach odporúča, aby sa spoločne hlasovalo o bodoch 1, 2, 3, 4, 5, 6, 7, 9, 11, 12, 13, 14, 15, 18, 20, 21, 22, 23, 24, 27, 28, 29 s návrhom gestorského výboru schváliť ich, osobitne o bodoch 8, 16, 17, 19, 25, 26 s návrhom gestorského výboru neschváliť ich a osobitne o bode 10 bez odporúčania gestorského výboru. Gestorský výbor na základe stanovísk výborov k vládnemu návrhu zákona o voľbách do Národnej rady vyjadrených v ich uzneseniach uvedených pod bodom III tejto správy a stanovísk poslancov gestorského výboru vyjadrených v rozprave k tomuto návrhu zákona podľa § 79 ods. 4 písm. f) a § 83 zákona o rokovacom poriadku Národnej rady Slovenskej republiky odporúča Národnej rade Slovenskej republiky vládny návrh zákona o voľbách do Národnej rady Slovenskej republiky schváliť v znení schválených pozmeňujúcich a doplňujúcich návrhov uvedených v tejto správe a prednesených v rozprave. Spoločná správa výborov Národnej rady Slovenskej republiky o prerokovaní vládneho návrhu zákona o voľbách do Národnej rady Slovenskej republiky vo výboroch Národnej rady Slovenskej republiky v druhom čítaní bola schválená uznesením Ústavnoprávneho výboru Národnej rady Slovenskej republiky 25. februára 2004 pod č. 424. Týmto uznesením výbor zároveň poveril spravodajcu predložiť návrh podľa § 81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky. Pán predsedajúci, skončil som, prosím, otvorte rozpravu.